CELEX: 32010D0427(03)
Language: lt
Date: 1261440000000
Title: 2009 m. gruodžio 22 d. Sprendimas Nr. S7 dėl perėjimo nuo reglamentų (EEB) Nr. 1408/71 ir (EEB) Nr. 574/72 prie reglamentų (EB) Nr. 883/2004 ir (EB) Nr. 987/2009 ir kompensavimo tvarkos taikymo (Tekstas svarbus EEE ir EB bei Šveicarijos susitarimui)

27.4.2010   
            
            
               LT
            
            
               Europos Sąjungos oficialusis leidinys
            
            
               C 107/8
            
         SPRENDIMAS Nr. S7
   2009 m. gruodžio 22 d.
   dėl perėjimo nuo reglamentų (EEB) Nr. 1408/71 ir (EEB) Nr. 574/72 prie reglamentų (EB) Nr. 883/2004 ir (EB) Nr. 987/2009 ir kompensavimo tvarkos taikymo
   (Tekstas svarbus EEE ir EB bei Šveicarijos susitarimui)
   2010/C 107/05
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo 72 straipsnio a dalį (1), pagal kurią Administracinė komisija yra atsakinga už visų administravimo klausimų ar aiškinimo klausimų, kylančių dėl Reglamento (EB) Nr. 883/2004 ir Reglamento (EB) Nr. 987/2009 nuostatų, nagrinėjimą (2),
   atsižvelgdama į Reglamento (EB) Nr. 883/2004 87–91 straipsnius,
   atsižvelgdama į Reglamento (EB) Nr. 987/2009 64 straipsnio 7 dalį ir 93–97 straipsnius,
   kadangi:
   
               (1)
            
            
               Reglamentai (EB) Nr. 883/2004 ir (EB) Nr. 987/2009 įsigalioja 2010 m. gegužės 1 d. ir tą pačią dieną panaikinami reglamentai (EEB) Nr. 1408/71 ir (EEB) Nr. 574/72, išskyrus Reglamento (EB) Nr. 883/2004 90 straipsnio 1 dalimi ir Reglamento (EB) Nr. 987/2009 96 straipsnio 1 dalimi reglamentuojamus atvejus.
            
         
               (2)
            
            
               Būtina patikslinti, kaip nustatoma už išmokų mokėjimą atsakinga valstybė narė ir išmokas mokanti valstybė narė tais atvejais, kai išmokos natūra buvo suteiktos pagal reglamentus (EEB) Nr. 1408/71 ir (EEB) Nr. 574/72, tačiau šių išmokų išlaidos kompensuojamos įsigaliojus reglamentams (EB) Nr. 883/2004 ir (EB) Nr. 987/2009, o ypač tais atvejais, kai pagal naujuosius reglamentus pasikeičia atsakomybė už išlaidų kompensavimą.
            
         
               (3)
            
            
               Būtina patikslinti, kokią kompensavimo tvarką taikyti tais atvejais, kai išmokos natūra buvo suteiktos pagal reglamentus (EEB) Nr. 1408/71 ir (EEB) Nr. 574/72, bet išlaidos kompensuojamos įsigaliojus reglamentams (EB) Nr. 883/2004 ir (EB) Nr. 987/2009.
            
         
               (4)
            
            
               Sprendimo Nr. H1 5 dalyje paaiškintas iki Reglamento (EB) Nr. 883/2004 ir Reglamento (EB) Nr. 987/2009 įsigaliojimo išduotų pažymų (E formų) ir Europos sveikatos draudimo kortelių (įskaitant laikinuosius pakaitinius pažymėjimus) statusas.
            
         
               (5)
            
            
               Sprendimo Nr. S1 4 dalyje ir Sprendimo Nr. S4 2 dalyje nustatyti bendrieji atsakomybės už išlaidų kompensavimą principai, pagal kuriuos kompensuojamos išmokos, suteiktos pateikus galiojančią Europos sveikatos draudimo kortelę (ESDK), kurie taip pat turėtų galioti ir pereinamuoju laikotarpiu.
            
         
               (6)
            
            
               Vadovaujantis Reglamento (EB) Nr. 987/2009 62 ir 63 straipsniais, tos valstybės narės, kurios nėra išvardytos Reglamento (EB) Nr. 987/2009 3 priede, nuo 2010 m. gegužės 1 d. remdamosi faktinėmis išlaidomis kompensuoja išmokas natūra, suteiktas šeimos nariams, kurie gyvena kitoje valstybėje narėje nei apdraustasis, ir pensininkams bei jų šeimų nariams.
            
         
               (7)
            
            
               Pagal Reglamento (EB) Nr. 883/2004 19 straipsnio 1 dalį, 20 straipsnio 1 dalį ir 27 straipsnio 1 ir 3 dalis suteiktų išmokų natūra išlaidas kompensuoja kompetentinga įstaiga, atsakinga už išmokų natūra, suteiktų šeimos nariams, kurie gyvena kitoje valstybėje narėje nei apdraustasis, ir pensininkams bei jų šeimos nariams, išlaidų kompensavimą.
            
         
               (8)
            
            
               Vadovaujantis Reglamento (EB) Nr. 987/2009 64 straipsnio 7 dalimi, 3 priede išvardytos valstybės narės po 2010 m. gegužės 1 d. penkerius metus gali toliau taikyti Reglamento (EEB) Nr. 574/72 94 ir 95 straipsnius fiksuotiems dydžiams apskaičiuoti.
            
         
               (9)
            
            
               Siekiant paspartinti valstybių narių išlaidų kompensavimą ir išvengti neapmokėtų kompensuotinų išlaidų kaupimosi per ilgesnį laiką, Reglamentu (EB) Nr. 987/2009 nustatoma nauja sveikatos priežiūros išlaidų kompensavimo tvarka.
            
         
               (10)
            
            
               Pirmiau minėtiems atvejams spręsti įstaigoms reikia skaidrumo ir gairių, kad Bendrijos nuostatos būtų taikomos vienodai ir nuosekliai.
            
         Laikydamasi Reglamento (EB) Nr. 883/2004 71 straipsnio 2 dalyje nustatytų sąlygų,
   NUSPRENDĖ:
   I.   Pereinamuoju laikotarpiu taikoma tvarka, pagal kurią nustatoma už planinio gydymo ir būtinos priežiūros išlaidų kompensavimą atsakinga valstybė narė, atsižvelgiant į pasikeitusią atsakomybę pagal Reglamentą (EB) Nr. 883/2004
   
   
               1.
            
            
               Jei gydymas suteiktas asmeniui iki 2010 m. gegužės 1 d., atsakomybė už to asmens išlaidų kompensavimą nustatoma pagal Reglamento (EEB) Nr. 1408/71 nuostatas.
            
         
               2.
            
            
               Jei asmuo gavo leidimą vykti į kitos valstybės narės teritoriją atsižvelgiant į jo sveikatos būklę atitinkamai gydytis (planinis gydymas) pagal Reglamentus (EEB) Nr. 1408/71 ir (EEB) Nr. 574/72 ir jei dalinis ar visas gydymas buvo suteiktas po 2010 m. balandžio 30 d., viso gydymo išlaidas padengia leidimą suteikusi įstaiga.
            
         
               3.
            
            
               Jei gydymas buvo pradėtas teikti asmeniui pagal Reglamento (EEB) Nr. 1408/71 22 straipsnio 3 dalies a punktą arba 31 straipsnio 1 dalies a punktą, tokio gydymo išlaidos turėtų būti kompensuotos pagal tų straipsnių nuostatas, net jei pagal Reglamento (EB) Nr. 883/2004 nuostatas atsakomybė už asmens išlaidų kompensavimą pasikeitė. Tačiau jei gydymas tęsiamas po 2010 m. gegužės 31 d., po tos datos patirtas išlaidas pagal Reglamentą (EB) Nr. 883/2004 kompensuoja kompetentinga įstaiga.
            
         
               4.
            
            
               Jei gydymas pagal Reglamento (EB) Nr. 883/2004 19 straipsnio 1 dalį arba 27 straipsnio 1 dalį buvo suteiktas po 2010 m. balandžio 30 d., pateikus iki 2010 m. gegužės 1 d. išduotą ESDK, reikalavimo kompensuoti tokio gydymo išlaidas negalima atmesti remiantis tuo, kad atsakomybė už asmenų sveikatos priežiūros išlaidas pasikeitė pagal Reglamento (EB) Nr. 883/2004 nuostatas.
               Įstaiga, privalanti kompensuoti pagal ESDK suteiktų išmokų išlaidas, gali prašyti įstaigos, kurioje asmuo yra teisėtai užsiregistravęs išmokų skyrimo laikotarpiu, kompensuoti jai tų išmokų išlaidas, arba, jei asmuo neturėjo teisės naudotis ESDK, su tuo asmeniu išsiaiškinti šį klausimą.
            
         II.   Pereinamuoju laikotarpiu taikoma vidutinių išlaidų apskaičiavimo tvarka
   
   
               1.
            
            
               2009 m. ir ankstesnių metų vidutinių išlaidų apskaičiavimo metodui taikomos Reglamento (EEB) Nr. 574/72 94 ir 95 straipsnių nuostatos, net jei vidutinės išlaidos buvo pateiktos Audito valdybai po 2010 m. balandžio 30 d.
            
         
               2.
            
            
               Reglamento (EB) Nr. 987/2009 3 priede neišvardytos valstybės narės gali 2010 m. sausio 1 d.–balandžio 30 d. laikotarpiu naujas vidutines išlaidas apskaičiuoti pagal Reglamento (EEB) Nr. 574/72 94 ir 95 straipsnius arba naudoti už 2009 m. pateiktas vidutines išlaidas.
            
         III.   Išmokų kompensavimo remiantis faktinėmis išlaidomis tvarka
   
   
               1.
            
            
               Faktinėmis išlaidomis pagrįstiems reikalavimams, kuriuos išmokas mokanti valstybė narė užregistravo iki 2010 m. gegužės 1 d., taikomos Reglamento (EEB) Nr. 574/72 finansinės nuostatos.
               Šie reikalavimai pateikiami už išmokų mokėjimą atsakingos valstybės narės susižinojimo tarnybai ne vėliau nei 2011 m. gruodžio 31 d.
            
         
               2.
            
            
               Visiems faktinėmis išlaidomis pagrįstiems reikalavimams, kuriuos išmokas mokanti valstybė narė užregistravo po 2010 m. balandžio 30 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas.
            
         IV.   Išmokų kompensavimo remiantis fiksuotais dydžiais tvarka
   
   
               1.
            
            
               2009 m. ir ankstesnių metų vidutinės išlaidos pateikiamos Audito valdybai ne vėliau nei 2011 m. gruodžio 31 d. 2010 m. metų vidutinės išlaidos pateikiamos Audito valdybai ne vėliau nei 2012 m. gruodžio 31 d.
            
         
               2.
            
            
               Visi reikalavimai, pagrįsti fiksuotais dydžiais, paskelbtais Europos Sąjungos oficialiajame leidinyje iki 2010 m. gegužės 1 d., pateikiami ne vėliau nei 2011 m. gegužės 1 d.
            
         
               3.
            
            
               Visiems fiksuotais dydžiais pagrįstiems reikalavimams, paskelbtiems po 2010 m. balandžio 30 d., taikomos naujos tvarkos taisyklės pagal Reglamento (EB) Nr. 987/2009 66–68 straipsnių nuostatas.
            
         V.   Baigiamosios nuostatos
   
   
               1.
            
            
               Pereinamuoju laikotarpiu vadovaujamasi gero įstaigų bendradarbiavimo, pragmatiškumo ir lankstumo principais.
            
         
               2.
            
            
               Šis sprendimas skelbiamas Europos Sąjungos oficialiajame leidinyje. Jis taikomas nuo Reglamento (EB) Nr. 987/2009 įsigaliojimo dienos.
            
         
      
         
            Administracinės komisijos pirmininkė
         
         Lena MALMBERG
      
   
   
      (1)  OL L 166, 2004 4 30, p. 1.
   
      (2)  OL L 284, 2009 10 30, p. 1.